
DESPRE AUTOR 


Alexis Carrel, unul dintre cei mai mari savanţi ai Franţei, este cunoscut mai ales ca 
fiziolog şi chirurg, mare specialist în histologie. S-a născut la Sainte-Foy, în 
apropiere de Lyon, la 28 iunie 1873 şi a murit la Paris, la 5 noiembrie 1944. Şi-a făcut 
studiile la Lyon şi a obținut diploma de medic în 1900. Timp de doi ani, adică până 
în 1902, şi-a aprofundat cunoştinţele de anatomie şi a fost reprezentantul 
profesorului Testut, autorul unui celebru tratat de anatomie. În 1904, a plecat în 
America, unde a lucrat la Institutul de Fiziologie din Chicago, sub conducerea lui 
Stewart. După ce a dobândit cunoştinţe solide în aceste domenii, ce aveau să fie 
pentru el esenţiale, a fost chemat la Institutul Rockefeller din New York. Numele său 
începea să fie cunoscut. Reputația de care s-au bucurat lucrările, cercetările şi 
descoperirile sale a fost atât de mare, încât în anul 1912 a primit Premiul Nobel 
pentru fiziologie şi chirurgie. 


Alexis Carrel şi-a petrecut aproape întreaga sa viață în America, revenind în Franţa 
de abia în 1940. Dat fiind că a primit un post de la guvernul din Vichy a fost acuzat 
de a fi colaborat cu naziştii. Totuşi, nu a fost implicat în nici un proces. Numele său 
este cunoscut în lumea întreagă pentru experienţele pe care le-a făcut asupra culturii 
țesuturilor, o tehnică personală a „suturii cu trei fire”, anasomoza vaselor sanguine 
şi pentru studiul grefelor organice. Tot lui i se datorează realizarea unei inimi 
artificiale, pe care a conceput-o şi construit-o cu ajutorul aviatorului Lindberg. 


În domeniul literaturii, medicul Alexis Carrel este cunoscut ca autor al lucrărilor 
Omul, acest necunoscut şi Rugăciunea, apărută în 1944. Lucrarea postumă, apărută 
sub titlul Reflexions sur la conduite de la vie, reprezintă o seamă de cugetări 
filozofice şi de consideraţii biologice, ce trebuiau să constituie o carte necesară 


CEPE PE 


umanității civilizate”, după cum scrie doctorul Carrel în prefața cărții. 


LAFFONT-BOMPIANI 


PREFAȚA TRADUCĂTORULUI 


În decembrie 1940, autorul acestei cărticele a scris, în limba engleză, un articol 
despre puterea rugăciunii pentru revista americană Reader's Digest. El a fost 
publicat la începutul anului 1941, prescurtat şi revizuit de către unul dintre editori. 
Apoi articolul a fost tradus în limba franceză, probabil în Elveţia, şi a apărut în 
"Journal de Geneve". Mai târziu, "Săptămâna religioasă" din Franţa l-a publicat în 
paginile sale. Abia atunci autorul a luat cunoştinţă de această traducere. Fiind 
nemulțumit de nivelul acesteia, a hotărât să scrie un nou eseu asupra Rugăciunii. 


Autorul nu este nici teolog, nici filosof. El se exprimă în limbajul comun şi utilizează 
cuvintele în sensul lor obişnuit, iar uneori în sensul lor ştiinţific. Teologilor le cere să 
îi acorde aceeaşi îngăduinţă pe care el le-ar acorda-o, dacă aceştia ar avea de tratat 
un subiect din domeniul fiziologiei. 


Acest studiu asupra rugăciunii este un rezumat foarte concis al unei vaste cantități 
de observaţii, culese în decursul unei lungi cariere printre oameni provenind din 
medii diferite: oameni din Apus şi din Răsărit, bolnavi şi sănătoşi, preoți catolici, 
călugări şi călugărițe din toate ordinele religioase, pastori protestanți din toate 
denominaţiile, rabini, doctori şi asistente medicale, bărbaţi şi femei de toate 
profesiunile şi din toate clasele sociale. 


Pe de altă parte, experiența sa de chirurg, de doctor şi de fiziolog, studiile de 
laborator cărora li s-a dedicat timp de mai mulţi ani, asupra regenerării țesuturilor şi 
cicatrizării rănilor, i-au permis să aprecieze la adevărata lor valoare anumite efecte 
curative ale rugăciunii. El vorbeşte numai despre lucruri pe care le-a verificat el 
însuşi sau pe care le-a aflat de la oameni capabili de a face observaţii corecte şi 
precise. A preferat să fie mai degrabă incomplet, decât să citeze fapte insuficient 
dovedite. Înainte de orice, autorul s-a străduit să rămână pe terenul solid al realităţii. 


A vorbi despre rugăciune omului modern pare, la prima vedere, o strădanie cu totul 
inutilă. Dar nu este oare absolut necesar să cunoaştem toate activitățile omeneşti de 
care suntem în stare? Căci nu putem lipsi de vreuna din ele fără o mare primejdie 
pentru noi sau pentru urmaşii noştri. Slăbirea simțului religios şi a simțului moral se 
arată a fi tot atât de păgubitoare ca şi slăbirea inteligenţei. 


Aceste rânduri se adresează tuturor - atât celor credincioşi, cât şi celor necredincioşi 
- deoarece viața le impune tuturor, pentru a reuşi, aceleaşi obligaţii. Ea cere să ne 
comportăm după cum ne arată structura noastră fizică şi mentală. lată de ce nimeni 
nu trebuie să ignore nevoile cele mai adânci şi mai subtile ale naturii noastre umane. 


1. INTRODUCERE 


Nouă, occidentalilor, rațiunea ni se pare mult superioară intuiţiei şi preferăm 
inteligenţa în locul sentimentului. Ştiinţa luminează puternic, în timp ce religia se 
stinge. Il urmăm pe Descartes şi-l părăsim pe Pascal. 


În acest sens, căutăm îndeosebi să ne dezvoltăm inteligenţa, în timp ce activităţile 
ne-intelectuale ale spiritului precum simţul moral, simțul frumosului şi, mai ales, 
simțul sacrului le neglijăm aproape complet. Slăbirea acestor activităţi fundamentale 
ale spiritului face din omul modern o ființă oarbă din punct de vedere spiritual. 
Această infirmitate nu-i permite să fie un element capabil să menţină societatea într- 
o stare sănătoasă. Prăbuşirea civilizaţiei noastre nu este cauzată decât de slaba 
calitate a individului. De fapt, domeniul spiritual se arată tot atât de necesar reuşitei 
în viaţă ca şi cel intelectual şi cel material. Se impune deci ca necesară reînvierea 
urgentă în noi a activităţilor spirituale, care, mai mult decât activităţile intelectuale, 
imprimă puterea lor personalității noastre. Cea mai ignorată dintre ele este simţul 
sacru sau simțul religios. 


Simţul religios se exprimă mai cu seamă prin rugăciune. Rugăciunea este evident 
un fenomen spiritual. Dar lumea spirituală se găseşte dincolo de mijloacele tehnicii 
noastre. Cum putem, deci, să dobândim o înţelegere reală a rugăciunii? Ştiinţa are, 
din fericire, ca obiect de studiu tot ce este de observat. Aceasta poate, prin 
intermediul fiziologicului, să fie extinsă până la manifestările spiritului. Deci, prin 
observarea sistematică a omului care se roagă, putem afla în ce constă fenomenul 
rugăciunii, tehnica practicării acesteia şi efectele ei. 


2. DEFINIŢIA RUGĂCIUNII 


În esenţă, rugăciunea pare să fie o orientare a spiritului uman către substratul 
esenţial (baza), imaterial al lumii. În general, ea constă într-o plângere, un strigăt 
de deznădejde, o cerere de ajutor. Alteori, ea este o contemplare senină a 
principiului imanent şi transcendent al tuturor lucrurilor. O putem defini, de 
asemenea, ca o înălţare a sufletului către Dumnezeu, ca un act de iubire şi de 
adorare către Acela care este izvorul minunii numită viaţă. De fapt, rugăciunea 
reprezintă, efortul omului de a intra în comuniune cu Fiinţa nevăzută, creatoare a tot 
ce există, înţelepciune supremă, putere şi frumusețe dumnezeiască, Tată şi 
Mântuitor al fiecăruia dintre noi. 


Departe de a fi o simplă recitare de formule mecanice, adevărata rugăciune este o 
stare mistică, în care conştiinţa este absorbită în Dumnezeu. Această stare nu este de 
natură mentală, intelectuală. De aceea, ea rămâne inaccesibilă pentru filozofi şi 
savanți. 


Asemănătoare simțului frumosului şi iubirii, ea nu cere nici o cunoştiință 
intelectuală. Oamenii simpli îl simt pe Dumnezeu la fel de firesc cum simt căldura 
soarelui sau parfumul unei flori. Dar Dumnezeu, care este atât de accesibil celui care 
ştie să iubească, rămâne ascuns celui care nu ştie decât să înțeleagă. Gândul şi 
cuvântul sunt neputincioase în a-L descrie. lată motivul pentru care rugăciunea îşi 
găseşte cea mai înaltă expresie într-un avânt al iubirii prin întunericul inteligenţei. 

3. TEHNICA RUGĂCIUNII. CUM SĂ NE RUGĂM ? 


Cum trebuie să ne rugăm? Tehnica rugăciunii am învăţat-o de la misticii creştini, 
începând cu Sfântul Pavel şi mergând până la Sfântul Benedict, precum şi de la 
mulțimea apostolilor anonimi, care timp de douăzeci de veacuri au inițiat popoarele 
Occidentului în tainele vieții religioase creştine. 


Dumnezeul lui Platon era inaccesibil în măreţia lui. Cel al lui Epictet se confunda cu 
sufletul lucrurilor. lehova părea să fie un despot, care inspira mai degrabă teroarea 
decât iubirea. Dimpotrivă, creştinismul L-a apropiat pe Dumnezeu omului; l-a dat 
un chip. A făcut din EI tatăl nostru, fratele nostru, Mântuitorul nostru. Pentru a 
ajunge la Dumnezeu, nu mai este necesar un ritual complicat cu sacrificii sângeroase. 
Rugăciunea a devenit uşoară, iar tehnica ei simplă. 


Pentru a ne ruga, trebuie doar să facem efortul de a tinde, de a aspira lăuntric către 
Dumnezeu. Acest efort trebuie să fie afectiv, emoţional, sufletesc, nu doar mental, 
intelectual. De exemplu, o meditație asupra măreției lui Dumnezeu este o rugăciune 
numai dacă ea este, în acelaşi timp, o expresie a iubirii şi a credinței. Astfel e 
rugăciunea făcută după metoda sfântului La Salle, ce pleacă de la o considerație 
intelectuală pentru a deveni imediat afectivă. Fie că rugăciunea e scurtă sau lungă, 
orală sau mentală, ea trebuie să fie asemenea conversaţiei unui copil cu tatăl său. 
„Ne prezentăm aşa cum suntem“, spunea într-o zi o Soră a Milei, care de treizeci de 
ani îşi petrecea viaţa în slujba săracilor. De fapt, ne rugăm în acelaşi fel în care iubim, 
adică din toată fiinţa noastră. 


Cât despre forma rugăciunii, aceasta poate porni de la simpla aspirație către 
Dumnezeu şi ajunge până la contemplare, de la cuvintele simple, rostite de țăranca 
oprită înaintea Troiţei de la răscrucea drumurilor până la măreţia cântecului 
gregorian ce răsună sub bolțile catedralelor. Solemnitatea, măreţia şi frumuseţea nu 
sunt obligatorii pentru eficiența rugăciunilor. Puţini oameni au ştiut să se roage cu 
atâta simplitate ca sfinţii (de exemplu, Sfântul loan al Crucii şi Sfântul Bernard de 
Clairvaux). Nu trebuie să fim elocvenţi (convingători) pentru a fi ascultați. Când 
evaluăm valoarea rugăciunii după rezultatele ei, vedem că cele mai umile cuvinte 
de cerere şi de preamărire sânt la fel de bine primite de către Stăpânul tuturor 
fiinţelor ca şi cele mai frumoase invocări. 


Chiar formulele recitate mecanic sunt într-o oarecare măsură rugăciuni; de 
asemenea, şi flacăra unei lumânări. Chiar aşa neînsuflețite cum par, ele simbolizează 
aspiraţia unei ființe omeneşti către Dumnezeu. 


De asemenea, rugăciunea poate fi o acţiune făcută în spirit dumnezeiesc. Sfântul 
Ludovic de Gonzaga spunea că îndeplinirea datoriei este echivalentă cu o rugăciune. 


Modalitatea cea mai bună de intrare în comuniune cu Dumnezeu este, fără 
îndoială, aceea de a-l îndeplini în totalitate voinţa. „Tatăl nostru Care eşti în Ceruri, 
vie împărăţia Ta, facă-se voia Ta, precum în Cer, aşa şi pe Pământ...“ A face voia lui 
Dumnezeu constă, neîndoielnic, în a asculta de legile vieţii, aşa cum sânt ele 
înscrise în țesuturile noastre, în sângele nostru şi în sufletul nostru. 

Rugăciunile, care se înalță către Cer precum se ridică dimineața aburul pământului 
în văzduh, se deosebesc unele de altele, la fel cum se deosebesc între ele persoanele 
celor care se roagă. Dar ele, oricât de variate ar fi, au de fapt două teme esenţiale: 
deznădejdea şi iubirea. Este pe deplin legitim să implorăm ajutorul lui Dumnezeu 
pentru a obţine ceea ce avem nevoie. Cu toate acestea, ar fi absurd să cerem 
satisfacerea unui simplu capriciu sau obţinerea unui lucru care poate fi dobândit 
prin propriul nostru efort. 


Cererea continuă, stăruitoare, îndârjită este cea care dă rezultate. Cunoaştem pilda 
evanghelică a orbului care, aşezat la marginea drumului, îşi striga ruga din ce în ce 
mai tare, cu toate că oamenii încercau să-l facă să tacă. „Credinţa ta te-a vindecat“, i- 
a spus Mântuitorul, care trecea pe acolo. 


În forma sa cea mai înaltă, rugăciunea încetează să mai fie o cerere. Omul îşi 
exprimă, dintr-o pornire lăuntrică firească, liberă, recunoştinţa față de Stăpânul 
tuturor lucrurilor, simțind că îl iubeşte, că îi mulţumeşte pentru darurile Sale, că este 
gata să-l îndeplinească voinţa. Rugăciunea devine, astfel, contemplaţie. Cunosc, din 
experienţă directă, o situaţie care exemplifică cele spuse mai înainte: un țăran bătrân 
stătea, retras, în ultima bancă a unei biserici goale. „Ce aştepţi?“, l-a întrebat cineva. 
„il privesc — răspunse țăranul — şi El mă priveşte.“ 


Valoarea tehnică a unei ştiinţe se măsoară prin rezultatele sale. In acelaşi mod, orice 
tehnică de rugăciune este bună atunci când reuşeşte să îl pună pe om în contact cu 
Dumnezeu. 


4. UNDE ŞI CUM SĂ NE RUGĂM? 


Unde şi cum să ne rugăm? Ne putem ruga oriunde: pe stradă, în automobil, în tren, 
la birou, la şcoală, la uzină. Dar ne putem ruga şi mai bine pe câmp, în munţi, în 
păduri sau în singurătatea odăii noastre. Există, de asemenea, rugăciunile liturgice, 
care se fac în biserică. Dar, oricare ar fi locul rugăciunii, Dumnezeu nu vorbeşte 
omului decât dacă acesta face linişte deplină în sine însuşi. 


Liniştea interioară depinde, în acelaşi timp, de starea organică şi mentală a omului, 
precum şi de mediul în care acesta se află. Pacea trupului şi a sufletului sunt greu de 
obținut în confuzia, zgomotul şi împrăştierea oraşului modern. Astăzi este nevoie de 
locuri de rugăciune, în primul rând biserici, unde locuitorii oraşelor să poată găsi, 
măcar pentru o clipă, condiţiile fizice şi psihologice necesare liniştii lor interioare. N- 
ar fi nici greu şi nici costisitor să fie create mai multe astfel de insulițe de linişte, 
primitoare şi frumoase, în mijlocul vâltorii oraşelor. În tăcerea acestor refugii, 
oamenii ar putea, înălțându-şi gândurile către Dumnezeu, să-şi odihnească trupul 
obosit şi să-şi destindă spiritul, să-şi liniştească mintea şi să-şi limpezească judecata, 
pentru a dobândi forța de a suporta viaţa aspră cu care-i copleşeşte civilizația. 


Rugăciunea acționează asupra caracterului doar atunci când devine o deprindere, 
un obicei. Trebuie, deci, să ne rugăm mereu. „Gândeşte-te la Dumnezeu mai des 
decât respiri“, spunea Epictet. E absurd să te rogi dimineaţa, iar în restul zilei să te 
comporţi ca un barbar. Gânduri scurte şi invocări lăuntrice îl pot menţine pe om 


mereu în prezența lui Dumnezeu. Tot comportamentul va fi, în acest caz, inspirat 
de rugăciune. Ințeleasă în felul acesta, rugăciunea devine un mod de a trăi. 


5. EFECTELE RUGĂCIUNII 


Rugăciunea este urmată întotdeauna de un rezultat, dacă ea este făcută în mod 
corect. „Nici un om nu s-a rugat vreodată fără a învăţa ceva“, scrie R.W. Emerson. 
Cu toate acestea, rugăciunea este considerată de oamenii moderni ca fiind un obicei 
demodat, o superstiție zadarnică, un rest de barbarie. În realitate, nu cunoaştem 
aproape deloc efectele ei. 


Care sânt cauzele ignoranței noastre? În primul rând, ne rugăm prea rar. Simţul 
sacrului este pe cale de dispariţie la oamenii civilizați. După anumite estimări, 
numărul francezilor care se roagă cu regularitate nu depăşeşte 4 - 5% din populaţie. 
Apoi, rugăciunea este adesea stearpă, deoarece majoritatea celor ce se roagă o fac 
doar cu gura şi sunt egoişti, mincinoşi, orgolioşi, farisei, incapabili de credinţă şi de 
iubire. În sfârşit, efectele ei, atunci când se produc, ne scapă foarte adesea. Ni se pare 
că răspunsul la cererile şi la iubirea noastră este dat de obicei lent, insensibil, 
aproape imperceptibil. Vocea care ne şopteşte acest răspuns este percepută abia ca 
un murmur în interiorul nostru, şi acela înăbuşit de preocupările exterioare şi de 
zgomotul lumii. 


Rezultatele materiale ale rugăciunii sânt şi ele învăluite în mister. Ele sunt 
confundate, în general, cu alte fenomene. Puţini oameni, chiar şi dintre preoţi, au 
avut ocazia să le observe în mod clar. lar medicii, din lipsă de interes, lasă deseori 
nestudiate cazurile care se află la îndemâna lor. Pe lângă aceasta, observatorii sunt 
adesea derutaţi de faptul că răspunsul la rugăciune este departe de a fi întotdeauna 
cel aşteptat. De exemplu, este posibil ca cineva care cere să fie vindecat de o boală 
organică să rămână în continuare bolnav, dar să sufere o inexplicabilă transformare 
spirituală şi morală. 


Totuşi, obişnuinţa rugăciunii, deşi este o excepţie raportat la întreaga populaţie, este 
relativ frecventă în grupurile rămase credincioase religiei strămoşeşti. Doar în aceste 
grupuri se mai poate încă studia influenţa rugăciunii. Printre nenumăratele ei efecte, 
medicul are mai cu seamă ocazia să le observe pe cele denumite efecte 
psihofiziologice şi curative. 


6. EFECTELE PSIHO-FIZIOLOGICE 


Rugăciunea acţionează asupra sufletului şi asupra trupului într-un fel care pare să 
depindă de calitatea, de intensitatea şi de frecvenţa ei. E uşor de recunoscut care 
este frecvența rugăciunii şi, într-o anumită măsură, intensitatea acesteia. Însă, 
calitatea ei rămâne necunoscută, căci noi nu avem mijloace de măsurare a credinţei 
şi a capacităţii de iubire a aproapelui nostru. Cu toate acestea, felul în care trăieşte 
cel ce se roagă poate să ne lămurească asupra calităţii invocaţiilor pe care le 
adresează lui Dumnezeu. 


Chiar şi atunci când rugăciunea e de valoare slabă şi constă mai ales în recitarea 
mecanică de formule, ea exercită un efect asupra comportamentului, întăreşte în 
acelaşi timp simţul spiritual şi moral. Mediile în care rugăciunea este practicată se 
caracterizează printr-o perseverenţă a sentimentului datoriei şi a responsabilității, 
printr-un nivel mai scăzut al egoismului şi al urii, printr-o mai mare bunătate arătată 
celorlalți. Pare să fie demonstrat faptul că, la indivizi cu o dezvoltare intelectuală 
egală, caracterul şi valoarea morală sunt superioare în rândul celor care se roagă, 
chiar într-un fel mediocru, decât la cei ce nu se roagă deloc. 


Atunci când rugăciunea este obişnuită şi frecventă, influența ei devine evidentă. 
Ea este comparabilă cu influența binefăcătoare a unei glande cu secreție internă, 
precum glanda tiroidiană sau glanda suprarenală. Ea determină un fel de 
transformare mentală şi organică, care se produce progresiv. S-ar putea spune că 
în conştiinţă se aprinde ceva ca o flacără. Omul îşi vede atunci adevăratul chip. El 
îşi descoperă egoismul, lăcomia, greşelile de judecată şi orgoliul, care stăteau 
ascunse în umbră. Omul ajunge să se supună îndatoririlor morale, să caute să 
dobândească umilinţă. Astfel, în faţa lui se deschide Împărăţia Harului Divin. 
Încetul cu încetul, se instalează o linişte interioară, o armonie nervoasă şi morală, o 
mai mare putere de a îndura sărăcia, bârfa, calomnia, grijile, pierderea celor dragi, 
durerea, boala şi moartea. Astfel, doctorul care vede un bolnav rugându-se ar trebui 
să se bucure. Liniştea generată de rugăciune devine un puternic ajutor terapeutic. 


Cu toate acestea, rugăciunea nu trebuie să fie asemuită morfinei. Căci, odată cu 
calmul, ea aduce şi o integrare mai bună a activităților mentale, un fel de înflorire a 
personalității. Uneori ea face să apară chiar eroismul; însemnează credincioşii săi cu 
o pecete (influență) deosebită. Prezența acestei comori ascunse în adâncul organelor 
trupului şi a sufletului se reflectă în seninătatea privirii, liniştea ținutei, bucuria 
senină a comportamentului, bărbăţia purtării şi, când este necesar, în acceptarea cu 
seninătate a morţii. Sub această influență binefăcătoare, chiar şi cei neştiutori, 
întârziaţi mintal, slabi sau neînzestraţi, îşi folosesc mai bine forţele intelectuale şi 
morale. Rugăciunea îi ridică pe oameni deasupra nivelului lor moral şi intelectual, 
dobândit prin ereditate şi educaţie. 


Această legătură cu Dumnezeu îi umple de pace sufletească si pacea iradiază din ei. 
Aceşti oameni poartă cu ei pretutindeni pacea şi liniştea. Din păcate, în prezent 
numărul celor care ştiu să se roage corect este foarte mic. 


7. EFECTELE CURATIVE (VINDECĂRILE) 


În toate timpurile, ceea ce a atras mai cu seamă atenţia oamenilor au fost vindecările 
prin rugăciune. În mediile în care se practică rugăciunea, se vorbeşte şi astăzi, destul 
de frecvent, despre vindecările obținute prin rugile fierbinţi adresate lui Dumnezeu 
sau sfinţilor Săi. Dar atunci când este vorba despre boli care pot fi vindecate spontan 
sau cu ajutorul unei medicaţii obişnuite, este greu de ştiut care a fost adevăratul 
agent al vindecării. Numai în cazurile în care orice terapie este ineficientă sau unde 
aceasta a dat greş, vindecarea se poate atribui rugăciunii. 


Biroul medical de la Lourdes! a adus ştiinţei un mare serviciu demonstrând 
veridicitatea vindecărilor miraculoase, prin credinţă. Uneori rugăciunea are un efect 
exploziv. Unii bolnavi au fost vindecați aproape instantaneu de afecţiuni cum ar fi 
lupus al feței, cancer, infecţii renale, ulcere, tuberculoză pulmonară, osoasă sau 
peritonită. Fenomenul se produce aproape întotdeauna în acelaşi mod: mai întâi o 
durere puternică, apoi senzaţia de vindecare. În câteva secunde, cel mult în câteva 
ore, simptomele dispar şi leziunile anatomice se repară. Miracolul este caracterizat 
de o accelerare extremă a proceselor normale de vindecare. O asemenea accelerare 
n-a fost demonstrată vreodată, până în prezent, de către chirurgi sau fiziologi prin 
practica lor medicală. 


Pentru ca aceste fenomene să se producă nu e necesar ca bolnavul să rostească 
rugăciuni. La Lourdes s-au vindecat şi copii mici, care nu ştiau încă să vorbească, şi 
chiar oameni necredincioşi. În preajma lor, însă, acolo, cineva se ruga. Se spune că 
rugăciunea pe care o face altcineva este întotdeauna mai eficientă decât cea făcută 
pentru sine. Efectul rugăciunii pare să depindă de intensitatea şi calitatea ei. La 
Lourdes, minunile sânt mai puţin frecvente acum decât cu 40-50 de ani în urmă. 
Aceasta pentru că bolnavii nu mai află acolo atmosfera de adâncă reculegere care 
domnea odinioară. Pelerinii au devenit turişti, iar rugăciunile lor lipsite de suflet au 
efecte mai slabe. 


Acestea sunt rezultatele rugăciunii despre care am dobândit o cunoaştere sigură. Pe 
lângă acestea, mai sunt multe altele. Vieţile sfinților, chiar ale celor din zilele noastre, 
relatează multe fapte minunate. Este incontestabil faptul că cele mai multe dintre 
minunile atribuite preotului din Ars (loan Maria Vianney), de exemplu, sânt 
adevărate. Ansamblul acestor fenomene ne introduce într-o lume nouă a cărei 
explorare n-a fost încă începută şi care va fi bogată în surprize. Ceea ce ştim deja în 
mod cert este că rugăciunea produce efecte vizibile. Oricât de ciudat pare acest lucru, 
noi trebuie să acceptăm ca fiind adevărată afirmaţia: „Oricine cere, primeşte şi celui 
ce bate, i se deschide”. 


8. SEMNIFICAȚIA RUGĂCIUNII 


Într-un cuvânt, totul se petrece ca şi cum Dumnezeu îl ascultă pe om şi îi răspunde. 
Efectele rugăciunii nu sunt o amăgire. Simţul religios nu trebuie redus la neliniştea 
resimţită de om în fața primejdiilor ce îl înconjoară şi în fața misterelor universului. 
Nici nu trebuie să socotim rugăciunea un simplu calmant, un remediu împotriva 
fricii de suferință, de boală şi de moarte. 


Care este, deci însemnătatea simțului religios? Şi ce loc a atribuit rugăciunii natura 
însăşi în viața noastră? Acest loc este foarte important. Aproape în toate epocile, 
oamenii din Apus s-au rugat. în antichitate cetatea era în esenţa ei o instituție 
religioasă. Romanii ridicau temple pretutindeni. Strămoşii noştri din Evul Mediu au 
presărat pământul creştinătăţii cu biserici, cu troițe , cu catedrale şi cu capele gotice. 
Chiar şi în zilele noastre, aproape în fiecare sat se înalță câte o clopotniţă. Pelerinii 


! Localitate din Franţa, situată pe râul Pau, în Pirineii Înalţi, vestit loc de pelerinaj închinat Preasfintei 
Fecioare Maria. 

emigrați din Europa au instaurat civilizația apuseană în Lumea Nouă atât prin 
biserici, cât şi prin universităţi şi uzine. 


In decursul istoriei omenirii, nevoia de a se ruga a fost tot atât de necesară cât a fost 
aceea de a munci, de a progresa, de a construi sau de a iubi. Simţul religios pare a fi 
un imbold venit din adâncul ființei noastre, o activitate fundamentală pentru om. 


Variaţiile sale într-un grup de oameni sunt aproape întotdeauna legate de celelalte 
aspecte de bază: caracterul, simțul moral şi, uneori, simțul frumosului. Acestui simţ 
atât de important din noi înşine i-am îngăduit să se atrofieze şi, adesea, chiar să 
dispară. Trebuie reamintit faptul că omul nu poate să se conducă după capriciul său 
fără o oarecare primejduire. Pentru a izbuti, viaţa trebuie să se conformeze regulilor 
neschimbătoare care depind de însăşi structura ei. Ne asumăm un mare risc atunci 
când lăsăm să moară în noi vreuna din activitățile fundamentale, fie ea de ordin 
fiziologic, intelectual sau spiritual. De exemplu, dezvoltarea nearmonioasă a 
corpului şi activităţile dezordonate la unii intelectuali sânt tot atât de vătămătoare ca 
şi atrofierea inteligenţei şi a simțului moral la unii sportivi. Există nenumărate 
exemple de familii prolifice si puternice, care nu au dat decât copii degenerați ori s- 
au stins după dispariţia credinţei strămoşeşti şi a cultului onoarei. 


Noi am învăţat, dintr-o grea experienţă, că, dacă majoritatea elementelor active ale 
unei națiuni îşi pierde simțul moral şi cel religios, atunci aceasta atrage sigur 
decăderea completă şi călcarea de către străini a acelei naţiuni. Căderea Greciei 
antice, de pildă, a fost precedată de un fenomen asemănător. Este evident ca 
suprimarea activităților spirituale este incompatibilă cu reuşita în viaţă. 


În practică, activităţile morale şi religioase sânt legate între ele. Simțul moral dispare 
la scurt timp după dispariția simțului religios. Omul nu a reuşit să construiască — aşa 
cum dorea Socrate — un sistem de morală independent de orice doctrină religioasă. 
Societăţile în care dispare nevoia de rugăciune sunt sortite degenerării. lată de ce toți 
oamenii civilizaţi — credincioşi şi necredincioşi — trebuie să se intereseze de această 
chestiune gravă a dezvoltării fiecărei activități de bază, de care ființa omenească este 
capabilă. 


Care este motivul pentru care simţul religios joacă un rol atât de important în reuşita 
vieții? Prin ce mecanism acționează rugăciunea asupra noastră? Aici părăsim 
domeniul observaţiei şi intrăm în cel al ipotezei. Ipoteza, chiar cea aparent 
îndrăzneață, este necesară pentru progresul cunoaşterii. Trebuie să ne reamintim, în 
primul rând, că omul este un tot indivizibil, alcătuit din ţesuturi, lichide organice şi 
conştiinţă. El se crede independent de mediul său material, adică de universul 
cosmic, dar, în realitate, nu poate trăi rupt de acesta. Omul este legat de mediu prin 
nevoia neîncetată de a respira oxigenul din aer şi de a se hrăni cu roadele 
pământului. Pe de altă parte, ființa umană nu constă numai din trup, ci şi din suflet, 
iar sufletul, cu toate că locuieşte în corpul nostru, se extinde dincolo de cele patru 
dimensiuni ale spaţiului şi timpului. Oare nu ne este îngăduit să credem că locuim 
în acelaşi timp în lumea fizică şi într-un mediu intangibil, invizibil şi imaterial, de o 
natură asemănătoare celei a conştiinţei şi de care nu reuşim să ne lipsim fără pagubă, 
tot aşa cum nu reuşim să ne despărțim, fără pagubă, de universul material şi uman? 
Acest mediu nu ar fi altul decât Fiinţa imanentă din toate fiinţele, superioară 

tuturor, pe care o numim Dumnezeu. Am putea, deci, să comparăm simţul religios 
cu nevoia de oxigen, iar rugăciunea cu funcţia respiratorie. Ea ar trebui considerată 
ca agent al legăturilor naturale între conştiinţă şi mediu, ca o activitate biologică ce 
depinde de structura noastră. Altfel spus, ca o funcţie normală a trupului şi a 
sufletului nostru. 


9. CONCLUZII 


In concluzie, simțul religios (sacrului) are, în raport cu celelalte activități ale 
sufletului, o importanță deosebită, căci el ne pune în legătură cu imensul mister al 
lumii spirituale. 


Prin rugăciune, omul se orientează către Dumnezeu, iar Dumnezeu coboară şi 
pătrunde în sufletul omului. Rugăciunea este indispensabilă dezvoltării noastre 
depline (optime). 


Rugăciunea nu trebuie considerată în mod greşit, cu naivitate, ca fiind un act căruia i 
se dăruiesc cei slabi de înger, cerşetorii şi cei laşi. „Este ruşinos să te rogi“ scria 
Nietzsche. De fapt, nu este mai ruşinos să te rogi decât să te hrăneşti, decât să bei 
apă sau decât să respiri. 


Omul are nevoie de Dumnezeu, după cum are nevoie de apă şi de oxigen. Simţul 
religios, unit cu intuiţia, simțul moral, simțul frumosului şi cu lumina inteligenţei, 
dă personalității umane deplina sa maturitate. Este neîndoielnic că reuşita în viață 
cere dezvoltarea integrală a fiecăreia dintre activitățile noastre fiziologice, 
intelectuale, afective şi spirituale. Sufletul este, în acelaşi timp, rațiune şi sentiment. 


Trebuie să iubim, deci, frumusețea ştiinţei dar şi frumusețea lui Dumnezeu. Îl vom 
putea, astfel, asculta pe Pascal cu aceeaşi fervoare cu care-l ascultăm pe Descartes. 


10. APENDICE 
10.1. FRAGMENIE DIN „OMUL, ACEST NECUNOSCUT” 


Expresia "a-şi face sânge rău" este adevărată în sensul cel mai propriu. Activitatea 
mentală poate să provoace leziuni organice. Instabilitatea vieţii moderne, agitația 
continuă, lipsa de siguranță creează stări ale conştiinţei care atrag după ele 
dezechilibre nervoase şi structurale ale stomacului şi intestinelor, dezechilibrul 
nutriţiei şi trecerea microbilor intestinali în circulaţie. 


Colitele şi infecțiile renale şi ale vezicii, ce le însoțesc, sunt rezultatul îndepărtat al 
unor dezechilibre mentale şi morale. Aceste maladii sunt aproape necunoscute în 
grupurile sociale în care viața a rămas mai simplă şi mai puţin agitată şi în care 
starea de nelinişte e mai puţin constantă. 


De asemenea, cei care ştiu să-şi păstreze calmul interior în mijlocul tumultului 
oraşului modern rămân la adăpost de dezordinile nervoase şi viscerale. 


11 


Activităţile fiziologice trebuie să rămână inconştiente. Ele se tulbură când atenţia 
noastră se îndreaptă asupra lor. De aceea, psihanaliza, fixând spiritul bolnavilor 
asupra lor înşişi, îi dezechilibrează uneori şi mai mult. Ca să fii sănătos este mai bine 
să ieşi din tine însuţi printr-un efort care nu risipeşte atenţia. Funcţiunile mentale şi 
organice se armonizează cel mai bine când îți ordonezi activitatea în raport cu un 
scop precis. Unificarea dorințelor, încordarea spiritului într-o direcție unică, dau un 
fel de pace interioară. 


Omul se concentrează prin meditaţie la fel de bine ca şi prin acțiune. Dar nu îi este 
de ajuns să contemple frumuseţea mării, a munţilor, a norilor, capodoperele 
artiştilor şi ale poeţilor, marile construcţii ale gândirii filozofice, formulele 
matematice ce exprimă legile naturale. El trebuie să fie sufletul ce luptă pentru a 
atinge un ideal moral, care caută lumina în mijlocul întunecimii lucrurilor şi chiar cel 
care, străbătând căile misticii, renunţă la el însuşi pentru a ajunge la substratul 
invizibil al acestei lumi. 


Unificarea activităţilor conştiinţei duce la o mai mare armonie a funcţiilor viscerale 
şi nervoase. În grupurile sociale în care sunt dezvoltate atât simțul moral, cât şi 
inteligenţa, bolile nutriţiei şi ale nervilor, criminalitatea şi nebunia sunt rare. 
Indivizii ce trăiesc aici sunt mai fericiți. Când aceste funcţii devin mai intense şi mai 
specializate, pot duce la o dezechilibrare a sănătăţii. Cei care urmăresc un ideal 
moral, religios sau ştiinţific, nu caută nici siguranţa lor fiziologică şi nici longevitatea. 
Ei se sacrifică pentru ideal. 


Se pare, de asemenea, că anumite stări ale conştiinţei produc modificări patologice 
ale organismului. Majoritatea marilor mistici au suferit fizic şi moral, cel puţin în 
timpul unei părți din viaţa lor. Contemplarea poate fi însoţită de fenomene nervoase 
ce seamănă cu acelea ale isteriei şi clarviziunii. 


Adeseori, în cărțile ce prezintă vieţile sfinţilor sunt descrise stări de extaz, 
fenomenul de citire a gândurilor, viziuni privitoare la evenimente ce se petrec la 
mare distanţă şi, uneori, levitaţii. După cum mărturisesc oamenii din preajma lor, 
mulți dintre marii mistici creştini au manifestat acest ciudat fenomen. Subiectul, 
cufundat în rugăciune, cu totul indiferent față de lucrurile lumii exterioare, s-ar fi 
ridicat încet, ajungând la mai multe picioare deasupra solului. Dar, până în prezent, 
aceste fapte cu totul deosebite nu au putut fi explicate ştiinţific. 


Unele activități spirituale pot fi însoţite de modificări atât anatomice, cât şi 
funcționale, ale țesuturilor şi organelor. Aceste fenomene organice pot fi observate 
în împrejurările cele mai variate, printre care se află şi starea de rugăciune. 


Prin rugăciune nu trebuie să înţelegem simpla recitare mecanică a unor formule, ci o 
stare de înălțare mistică, în care conştiinţa se absoarbe în contemplarea principiului 
imanent şi transcendent al lumii. Această stare psihologică nu este intelectuală. Ea 
nu poate fi înțeleasă de filozofi şi de oamenii de ştiinţă şi este inaccesibilă pentru ei. 
Dar oamenii simpli îl pot simți pe Dumnezeu la fel de uşor cum simt căldura 
soarelui sau bunătatea unui prieten. 


Rugăciunea care este însoţită de efecte organice prezintă anumite caracteristici 
particulare. Mai întâi, ea este cu totul dezinteresată. Omul se oferă lui Dumnezeu, 

precum pânza pictorului sau marmura sculptorului. Totodată, omul îi cere lui 
Dumnezeu iertarea şi mila, îi mărturiseşte nevoile sale şi, mai ales, pe cele ale 
semenilor săi. În general, nu cel ce se roagă pentru sine însuşi este vindecat, ci acela 
ce se roagă pentru alţii. Acest fel de rugăciune cere, drept condiţie prealabilă, 
renunțarea la sine, adică o formă înaltă a ascezei. Oamenii modeşti, neştiutori, săraci 
sunt mai capabili de această stare de asceză decât bogaţii şi intelectualii. Înţeleasă 
astfel, rugăciunea declanşează uneori, un fenomen ciudat, miracolul. 


În toate tarile şi în toate epocile s-a crezut în existenta miracolelor, în vindecarea 
mai mult sau mai puţin rapidă a bolnavilor, în locurile de pelerinaj, în anumite 
sanctuare. Dar în urma marii dezvoltări a ştiinţei, din timpul celui de al XIX-lea 
secol, aceasta credința a dispărut complet. Toată lumea a ajuns să fie de acord nu 
numai că miracolele nu existau, dar nici că puteau să existe. După cum legile 
termodinamicii demonstrează că mişcarea perpetuă este imposibilă, tot astfel legile 
fiziologice se opun ideii de miracol. Această atitudine este adoptată şi astăzi de 
majoritatea fiziologilor şi medicilor. 


Cu toate acestea, ea nu rezistă în fața observaţiilor pe care le avem astăzi. Cazurile 
cele mai importante au fost culese de Biroul Medical din Lourdes. Concepţia noastră 
actuală cu privire la influenţa rugăciunii asupra stărilor patologice se bazează pe 
observarea bolnavilor care, aproape instantaneu, s-au vindecat de diferite boli, ca 
tuberculoza osoasă sau peritoneală, abcese reci, plăgi supurate, lupus, cancer, etc. 


Procesul de vindecare se schimbă puţin de la un individ la altul. Adeseori, omul 
simte o mare durere, apoi vine senzaţia subită a unei vindecări complete. În câteva 
secunde, în câteva minute sau în cel mult câteva ore, plăgile se cicatrizează, 
simptomele generale dispar, pofta de mâncare revine. Uneori, dezordinile 
funcţionale dispar înaintea leziunii anatomice. Deformările osoase, caracteristice 
morbului lui Pott, ganglionii neoplazici mai persistă încă două sau trei zile după 
momentul vindecării. Miracolul se caracterizează mai ales printr-o accelerare 
extremă a proceselor de vindecare organică. Fără îndoială că cicatrizarea leziunilor 
anatomice se face în acest caz mult mai repede decât în cazurile obişnuite. 


Singura condiție necesară ca acest fenomen să poată avea loc este rugăciunea. Dar 
nu e nevoie ca bolnavul să se roage el însuşi şi nici ca cineva din apropiere să se 
roage. Asemenea fapte au o înaltă semnificație. Ele arată realitatea anumitor legături, 
de natura încă necunoscută, existente între procesele psihologice şi cele organice. Ele 
dovedesc importanța obiectivă a activităţii spirituale de care igieniştii, medicii, 
educatorii şi sociologii nu s-au gândit niciodată să se ocupe. Ele ne deschid calea 
către o lume nouă. 


10.2. FRAGMENTE DIN ALTE SCRIERI ALE AUTORULUI 


Se constată că la cel ce are simţul sacrului şi se roagă, scade consumul de proteine 
şi o energie nouă, necunoscută, ţine locul unei hrane abundente. Un exemplu 
printre altele: aveam o pacientă care suferea de cancer al uterului şi nu mai putea fi 
salvată. Dintr-o dată, s-a trezit în ea simţul sacrului. N-a mai mâncat nimic timp de 
40 de zile, iar în acest timp se ruga câte 13 ore pe zi. După 40 de zile, ne-a dat voie să 

o consultăm. N-am mai depistat cancerul pentru care închisesem la loc operaţia. Era 
vindecată şi întinerită. Au trecut de atunci zece ani şi continuă să fie sănătoasă. O 
alta vibraţie s-a născut în ea. 


Simţurile pervertite până mai ieri de plăceri gastronomice şi sexuale îşi revin prin 
rugăciune, se refac, se odihnesc. Odihna simțurilor este necesară nu numai 
bolnavului, ci şi celui ce vrea să evite sau să prevină îmbolnăvirea. E vorba de a 
dezvolta o nouă deprindere, şi anume: aceea de a reduce la tăcere vuietul fiziologic, 
cascada de excitaţii şi de forțe egoiste. 


Forţa rugăciunii declanşează biocurenţi electrici. Biocurenţii corpului omenesc 
sunt inferiori, ca potenţial, curentului electric produs de dinam, dar, din punct de 
vedere calitativ, ei sunt superiori, deoarece întrețin viața şi o cauzează. 


Electrofiziologia a descoperit cauzele bolilor într-un plan mult mai subtil. Ea ne 
explică de ce violența creează boli, de ce visele pot îmbolnăvi la fel de bine ca 
microbii, de ce viruşii sunt atât de puternici şi de ce oamenii religioşi au o mai mare 
forță de rezistentă, deşi sunt blânzi, moderați, generoşi. Iubirea, nu cea erotică, ci 
aceea pe care a predicat-o Isus şi care implică servirea aproapelui, este un generator 
de biocurenți. 


Sportul cel mai bun pentru organism este cel al credinței, al rugăciunii, deoarece 
prin aceasta, bioelectricitatea umană nu se concentrează numai pe o porţiune a 
scoarţei cerebrale, ci se difuzează pretutindeni în organism. 


Realitatea este că cei vindecaţi prin rugăciune devin după aceea cu totul alți oameni. 
Parcă ar fi primit botezul Duhului Sfânt: li se schimbă chiar şi temperamentul şi 
caracterul, ba chiar şi liniamentul corpului. Mă întreb de ce nu am folosi rugăciunea 
pentru a ne vindeca de bolile sociale, de răutatea lumii, de meschinăriile educaţiei 
noastre, de carierism, de avariţie, de erotism şi de dorința de dominare. 


Cu ajutorul rugăciunii, atomii omului, fiziologia lui intră în substratul divin al vieții. 
Bazat pe o serie de date anatomice şi fiziologice, cred că stimulul rugăciunii ajunge 
în neuroni, se propagă prin circuitele neuronale şi ortico-subcorticale, şi de acolo se 
comunică ansamblului fiziologic. 


Celor vindecaţi Hristos le spunea: “Credinţa ta te-a mântuit” şi adesea adăuga: “De 
acum să nu mai păcătuieşti, ca să nu ţi se întâmple ceva mai rău”. Căci, într-adevăr, 
boala este în cele mai multe cazuri o urmare a încălcării legilor firii, o neascultare 
de legile mântuirii. Când inima omului se împietreşte față de legile naturale şi se 
întoarce spre josnicie, boala se apropie cu paşi repezi. Mânia, răzbunarea, invidia, 
răutatea, remuşcarea etc. produc în organismul uman o stare toxică, lucru evident 
pentru medic. Căci trupul omului, ca şi sufletul lui, a fost făcut să fie bun; răutatea 
îl îmbolnăveşte. Din acest motiv, duşmănia şi ura sunt păcate grave. Isus ne 
îndeamnă să ne rugăm şi pentru “vrăjmaşii noştri”. Rugăciunea este o forță care 
restabileşte echilibrul organic, reaşezând toate celulele şi funcțiunile corpului în fața 
puterii infinite a lui Dumnezeu. 


Electrofiziologii Redkin şi Hikley susţin că forța rugăciunii constă în declanşarea 
unor biocurenţi electrici, demonstrând că boala este o manifestare bioelectrică, iar 

greşelile de comportament moral aduc modificări mecanice, chimice şi fiziologice, 
modificări ce au la origine biocurenţii gândului opțiunilor omeneşti. De asemenea, 
electrofiziologia a observat că biocurențţii se pot crea şi înmulți prin exercițiu religios, 
făcându-i să acţioneze în fiecare celulă, în fiecare neuron. Austeritatea religioasă se 
dovedeşte, astfel, o metodă de prevenire şi tratament al bolilor din punct de vedere 
electrofiziologic. IUBIREA, pe care a predicat-o Isus şi care implică spălarea 
picioarelor, servirea aproapelui, devotamentul, e un generator de biocurenţi. Prin 
activitatea de rugăciune, bioelectricitatea umană nu se concentrează numai într-o 
porțiune a scoarţei cerebrale, ci se difuzează peste tot în organism. 


Efectele rugăciunii şi intervenţia divinității nu se produc decât după ce omul s-a 
rugat cu stăruință, până la completa purificare a trupului şi sufletului. Cu ajutorul 
rugăciunii, celulele omului şi fiziologia lor intră în substratul divin al vieţii. Stimulul 
rugăciunii, odată ajuns în neuron, se propagă prin circuite neuronale corticale şi 
subcorticale, iar de acolo se comunică întregului ansamblu fiziologic. 


Regulile de igienă biologică, alimentară, morală şi socială, pe care le cuprinde 
religia lui Isus Hristos, fac din această religie cea mai vestită ştiinţă. Folosindu-se 
de această ştiinţă, medicii ar putea reda permanent bolnavilor puterile pierdute. 


10.3. REZULTATELE UNOR CERCETĂTORI RUŞI (2005) 


Dintre bolnavii de cancer inoperabili, credincioşii trăiesc cu cinci ani mai mult. Şi nu 
este o întâmplare. Există multe informaţii statistice: rugăciunea tratează chiar şi 
bolile incurabile. Aceste date sunt cunoscute de mult, însă nu este clar de ce şi cum 
anume se întâmplă aceasta. Acest aspect al acţiunii rugăciunii asupra organismului 
uman a fost luminat prin intermediul descoperirilor ştiinţifice ale unui grup de 
cercetători rusi, condus de Dr. Valeri Slezin, şeful Laboratorului de Neuro-psiho- 
fiziologie din cadrul Institutului de Cercetare şi Dezvoltare Psiho-neurologică 
„Bekhterev” din St. Petersburg. 


Ştiinţa recunoaşte doar trei stări cerebrale: starea de veghe, somnul rapid şi somnul 
lent. Reiese că nu există o simetrie: somnul are două stări, iar starea de veghe doar o 
stare. Grupul condus de profesorul Slezin a descoperit starea de veghe ce lipsea şi a 
clasificat-o ca „cea de-a patra stare funcțională a creierului”. Ea a fost numită starea 
de veghe „lentă” sau trezvia rugăciunii şi are o importanţă vitală pentru orice 
persoană. 


Cercetările conduse de Valeri Slezin au arătat că rugăciunea (prin efectele ei) poate fi 
văzută. Mai mult, ea poate fi măsurată cu ajutorul encefalografului cunoscut în toată 
lumea. Descoperirea a fost făcută atunci când în laboratorul de neuro- şi psiho- 
fiziologie se cerceta starea omului în timpul rugăciunii. În acest scop au fost invitaţi 
studenții şi auditorii Seminarului Teologic şi cei ai Academiei din St. Petersburg. Ei 
au fost înregistraţi în timpul rugăciunii prin intermediul encefalogramei (EEG). 


Rezultatele înregistrărilor au fost minunate. O imagine deosebit de uimitoare a 
oferit-o înregistrarea EEG pentru unul dintre oaspeţii care se ruga mult mai intens. 
La acesta s-a observat scăderea treptată a impulsurilor (undelor) biologice ale 

creierului până ce, în final, au rămas doar impulsurile delta, care sunt cele mai lente 
(cu o frecvenţă de 2-4 Hz). La un adult o astfel de stare a creierului se instalează 
doar în timpul aşa-numitului somn lent, iar în timpul stării de veghe doar la nou- 
născuții în vârstă de trei-patru luni. Undele biologice care au rămas aveau o oscilație 
atât de mică, încât practic se apropiau de o linie dreaptă. Înregistrarea EEG a acestui 
rugător indica de-concentrarea totală a scoarței cerebrale, cu toate că el era conştient! 
După ce oaspetele a încheiat rugăciunea, ritmul impulsurilor electrice ale scoarței 
sale cerebrale a revenit la normal: undele alfa la 8-12 Hz şi undele beta la 13-30 Hz. 


Starea de rugăciune este, aşadar, asemănătoare cu starea nou-născutului. Cuvintele 
lui Cristos „Fiţi asemenea copiilor şi vă veți mântui” pot fi atribuite şi stării 
creierului. În timpul rugăciunii, scoarţa cerebrală este deconectată şi omul percepe 
informaţia direct, sărindu-se peste procesele de gândire şi analiză din creier (minte). 


Pe măsură ce persoana creşte, senzaţia de siguranţă specifică nou-născutului dispare, 
activitatea creierului creşte şi acest ritm al biocurenţilor cerebrali devine rar numai 
în timpul somnului profund sau al rugăciunii, după cum au dovedit cercetările. 


Cea mai importantă concluzie a fost că cea de a patra stare a creierului este la fel 
de necesară omului, ca şi celelalte trei. Lipsa oricăreia dintre cele patru stări 
perturbă dezvoltarea armonioasă a omului, duce la boală şi degradare. Când în 
viaţa omului nu există cea de-a patra stare fiziologică a creierului, necesară acestuia, 
adică nu există rugăciune, atunci apar procese negative serioase. 


Profesorul Slezin afirmă că atunci când din viața omului lipseşte sau nu este 
dezvoltată suficient cea de a patra stare, trezvia rugăciunii, apare declinul, după 
cum se arată în cartea „Declinul occidentului” de Splenger, scrisă încă din anul 1920. 
Spengler a prezis declinul civilizației occidentale (către anul 2000), deoarece este 
exagerat de raționalistă. 


Rugăciunea asigură omului legătura cu Dumnezeu, îl scoate din cercul grijilor 
obişnuite (trecătoare) şi îi arată scopul adevărat al vieţii. Un om care s-a lipsit de 
bunăvoie de cea de-a patra stare a conştiinţei, un om fără trezvia rugăciunii „cade” 
inevitabil în lumea materială, în lumea celor trecătoare. El uită că este muritor şi 
aleargă după beneficii materiale. 


Viitorul nu aparține bombei atomice (marilor descoperiri), ci pruncului, un lucru 
aparent irațional, care nu este necesar din punct de vedere rațional, utilitarist. La fel 
este şi cu rugăciunea, care îl face pe om asemenea pruncului. 


În Scriptura se spune: „Nu numai cu pâine trăieşte omul, ci şi cu tot cuvântul care 
vine de la Dumnezeu”. Umanitarismul de astăzi a preluat parțial normele creştine, 
dar la înlăturat pe Creator şi, de aceea, s-a prăbuşit. Dar rugăciunea pune toate 
lucrurile la locul lor. Ea ne-a arătat că, în afară de această lume, există şi cealaltă 
lume, cealaltă dimensiune. Şi lumea care se află mai sus aceea este cea importantă. 
Dacă ţinem seama de aceasta, atunci agoniselile de aici (gloria, banii, lucrurile 
materiale) vor fi văzute la adevărata lor valoare. 


Conform statisticilor, persoanele bolnave de cancer, credincioase, trăiesc mai mult 
decât cele necredincioase. Prin rugăciune, ele scapă de frică şi îşi măresc imunitatea. 

În timpul rugăciunii profunde omul se desparte de realitatea de zi cu zi, ceea ce 
duce la distrugerea conexiunilor patologice din creier şi organism. Părăsind 
modelele patologice, omul contribuie la însănătoşirea sa. El simte că lumea este 
efemeră şi acceptă adevăratele valori, ajunge la armonie în relația cu Dumnezeu. Şi 
acest lucru duce la faptul că, prin rugăciune, se însănătoşesc chiar şi bolnavii de 
cancer inoperabili. Ştiinţa cunoaşte astfel de cazuri. 


Cea de-a patra stare a creierului este calea spre armonia interioară. Rugăciune este 
un remediu puternic. Ea nu numai că reglează toate procesele din organismul uman, 
dar ea repară şi structura grav afectată a conştiinţei. Este un fapt cunoscut că bolile 
sunt cauzate mai ales de situaţii negative şi afronturi care ne rămân înfipte în minte. 
În timpul rugăciunii, însă, grijile se mută pe un plan secundar sau chiar dispar cu 
totul. Astfel, devine posibilă atât vindecarea psihică şi morală, cât şi vindecarea 
fizică. 


10.4. CERCETĂRI DESPRE INIMĂ ALE INSTITUTULUI HEARTMATH 


Mulţi antici considerau că inima este esența minţii, organul care încălzeşte sângele şi 
alimentează spiritul. De secole inima este considerată izvorul sentimentelor, al curajului şi 
înțelepciunii. 


Cercetările făcute de John şi Beatrice Lacey de la Institutul de Cercetare Fels, în anii 
60 şi 70, au arătat că inima comunică cu creierul pe căi ce afectează semnificativ 
modul în care percepem şi reacționăm la lumea exterioară. Cei doi cercetători au 
descoperit că inima părea să aibă propria ei logică, ce diferea frecvent de direcția 
sistemului nervos autonom. Inima părea că transmite mesaje pline de sens către 
creier, care nu numai că le înțelegea, dar li se şi supunea. Şi mai intrigant era că 
aceste mesaje păreau că pot influența comportamentul unei persoanei. Ei au mai 
observat că atunci când creierul din craniu trimite semnale inimii, prin sistemul nervos, 
inima noastră nu se supune automat. La scurt timp după aceasta, neurofiziologii au 
descoperit o cale neurală şi un mecanism prin care intrări de la inimă către creier pot 
inhiba sau facilita activitatea electrică a creierului. 


Conform Institutului de cercetare american HeartMath, inima este mai mult decât o 
pompă, ea este cel de al doilea creier. Cercetătorii au descoperit (1991, Andrew 
Armour) un lucru esenţial: inima are şi ea creier. 


Astfel, toate stările noastre emoţionale trec printr-un filtru, iar toate manifestările 
noastre au la bază emotia, sentimentul. Inima vorbeşte în mod clar creierului, îi 
comunică stările prin care persoana trece. 


Creierul şi sistemul nervos formează un sistem distribuit de procesare paralelă 
constând din grupuri separate, dar care comunică între ele, de centre de procesare 
neuronală răspândite în întregul corp. Inima are un complex sistem nervos propriu 
care este suficient de sofisticat încât să poată fi numit „micul creier”. Acesta poate 
funcționa şi procesa informaţii independent de creier sau sistemul nervos. Astfel 
se explică transplantul de cord. În mod normal, inima comunică cu creierul prin 
fibre nervoase care trec prin nervul vag şi prin măduva spinării. În cazul 
transplantului, aceste fibre nervoase şi legăturile dintre ele se refac destul de greu. 

Cu toate acestea, inima transplantată funcționează tocmai datorită propriului său 
sistem nervos. 


Creierul inimii este o rețea complicată, formată din câteva tipuri de neuroni (în jur de 
40.000 neuroni), neuro-transmiţători, proteine şi celule suport la fel cu cele aflate în creier. El 
secretă acelaşi tip de peptide sau aminoacizi pe care îi secretă şi creierul. Peptidele sunt 
compuşi din desfacerea hidrolitică a proteinelor. Aşadar, din acest punct de vedere, 
inima funcţionează similar creierului. 


Cercetătorii au descoperit că, atunci când inima noastră este calmă, hormonii care 
influențează sistemul nostru imunitar sunt mult mai echilibrați. Conexiunile de la 
nivelul inimii sunt distruse de stres şi mânie. Acest lucru afectează informaţia 
trimisă către creier şi de aici lipsa de memorie, incapacitatea de concentrare, etc. Acest 
lucru stă la baza simptomelor elevilor: prea multă presiune asupra lor ajunge să îi 
priveze de o bună atenţie, de o bună concentrare şi stimulare a învăţării. 


Câmpul electromagnetic al inimii este de aproximativ 5000 de ori mai mare decât câmpul 
electromagnetic produs de creier. El nu numai că penetrează fiecare celulă a corpului, 
dar e suficient de puternic pentru a radia în afară, în câmpul din jurul nostru, o 
radiaţie ce poate fi măsurată de către magnetometre. 


Institutul Fels a descoperit că bătaia inimii nu este doar o pulsație mecanică, ci un 
sistem de limbaj eficient, care ne influențează percepţia şi reacţiile. Alți cercetători 
au descoperit că pulsaţia ritmică a inimii declanşează impulsuri neurale ce 
influențează centrii creierului superior care guvernează procesarea emoţională. 


Cercetările au arătat că emoțiile negative întrerup ritmul inimii, acesta devenind inegal şi 
dezordonat. S-a descoperit că emoțiile pozitive produc ritmuri armonioase, care 
măresc claritatea mentală a unei persoane, intuiţia şi capacitatea de a percepe mai limpede 
lumea, cât şi îmbunătăţirea comunicării cu alţii. 


Atunci când ritmurile inimii noastre devin echilibrate şi coerente, fiecare organ al 
corpului este inundat de evenimente neurale şi biochimice ce le îmbunătățesc 
funcționarea şi sănătatea. De exemplu, dacă experimentăm compasiunea se ridică 
nivelul de imunoglobulină A, un anticorp secretor care măreşte rezistenţa la boală a 
sistemului nostru imunitar. 


Cel mai rapid mod de a armoniza ritmurile inimii umane este de a ne concentra asupra a 
ceea ce HeartMath numeşte sentimentele esenţiale ale inimii, ca de exemplu iubirea şi 
compasiunea. 


Mărirea coerenţei (unității) dintre cap şi inimă necesită reducerea stresului 
emoțional şi mental prin monitorizarea şi controlul gândurilor şi sentimentelor 
noastre (în limbaj filocalic, paza minții şi a inimii). 


Diferenţa dintre inteligenţa inimii şi a capului este că inima este deschisă la soluții 
intuitive, iar capul e deschis la soluţii logice şi lineare. Atunci când funcționează 
împreună, avem din nou mai multe alegeri în viață şi o viziune clară a felului în care 
să ne îndeplinim visele. Coerenţa (unitatea) dintre cap şi inimă ne permite să 
funcționam mai eficient în toate planurile vieții. 

10.5. PROCLAMAȚIA PRESEDINTELUI S.U.A. (13 MARTIE 1863) 
În vederea unei zile de smerire, post şi rugăciune a întregii naţiuni 


Întrucât Senatul Statelor Unite, recunoscând cu devotament autoritatea supremă şi 
guvernarea dreaptă a Atotputernicului Dumnezeu în toate treburile oamenilor şi ale 
națiunilor, a hotărât printr-o rezoluţie să ceară Preşedintelui să numească şi să pună 
deoparte o zi de rugăciune şi smerire a întregii națiuni, 


Şi întrucât este datoria naţiunilor şi a indivizilor să recunoască dependenţa lor de 
puterea atotstăpânitoare a lui Dumnezeu, să-şi mărturisească păcatele şi fărădelegile, 
cu căință şi smerenie, dar cu siguranța nădejdii că în urma pocăinţei sincere vor 
căpăta îndurare şi iertare, 


Şi pentru a recunoaşte adevărul sublim, vestit în Sfintele Scripturi şi dovedit de toată 
istoria, potrivit căruia numai acele naţiuni sunt binecuvântate ale căror Dumnezeu 
este Domnul, 


Şi întrucât ştim că, în temeiul Legii divine, naţiunile asemenea indivizilor sunt 
supuse la pedepse şi mustrări în lumea aceasta, oare nu ar trebui, pe bună dreptate, 
să ne temem că nenorocirea nespus de mare a războiului civil, care acum pustieşte 
țara, nu e decât o pedeapsă, abătută asupra noastră, pentru păcatele noastre 
sfidătoare, care va avea urmarea necesară a refacerii din temelii a întregului popor? 


Peste noi au fost revărsate din belşug cele mai alese bunătăţi ale Cerului. De atâția 
ani, am fost păstraţi în pace şi prosperitate. Am crescut în număr, bogăţie şi putere 
mai presus de orice altă națiune. Dar noi L-am uitat pe Dumnezeu. Am dat uitării 
mâna bună care ne-a păstrat în pace, ne-a înmulțit, ne-a îmbogăţit şi ne-a întărit. Şi 
astfel, ne-am imaginat zadarnic, în amăgirea inimilor noastre, că toate bine- 
cuvântările acestea sunt rodul unei înțelepciuni sau virtuți superioare ce ne aparține. 
Îmbătaţi de succesul nestăvilit, am devenit prea auto-suficienți pentru a mai simți 
nevoia de a fi ținuți şi răscumpăraţi de harul divin, am devenit prea mândri pentru a 
ne mai ruga lui Dumnezeu care ne-a făcut! 


Prin urmare, se cuvine să ne smerim înaintea Puterii divine pe care am jignit-o, să ne 
mărturisim păcatele naţionale şi să ne rugăm pentru iertare şi bunăvoință. 


Acum, aşadar, potrivit cu cererea făcută, în deplin acord cu vederile Senatului, 
numesc şi pun deoparte, prin această proclamaţie, ziua de joi, 30 aprilie, 1863, ca zi 
națională de smerire, post şi rugăciune. Şi prin aceasta cer întregului popor să se 
abţină în acea zi de la treburile lor obişnuite şi să se unească, în locurile de închinare 
publică şi în casele lor, păstrând ziua sfântă pentru Domnul şi închinată desfăşurării 
umile a îndatoririlor religioase proprii acelei solemne ocazii. 


După ce vom fi sfârşit toate acestea, cu sinceritate şi adevăr, să ne odihnim smeriţi în 
speranţa autorizată de învățăturile divine, că plânsetul unit al naţiunii se va auzi în 
înălțimi şi i se va răspunde cu binecuvântări, nu mai puţin cu iertarea păcatelor 
noastre naţionale şi readucerea țării noastre, acum divizată şi în suferință, la starea 
ei fericită de odinioară, de pace şi unitate. 

Ca mărturie a acestora, mi-am pus aici propria semnătură şi am dispus să se 
imprime sigiliul Statelor Unite. 


Încheiat în oraşul Washington, azi, treisprezece martie, în anul Domnului nostru o 

mie opt sute şaizeci şi trei şi al optzeci şi şaptelea an de Independenţă a Statelor 
Unite. 

De Preşedinte: 

Abraham Lincoln 

